Wes-Kapenaars moet regmaak vir wind, reën | Maroela Media
Wes-Kapenaars moet regmaak vir wind, reën
(Argieffoto: Tsering Topgyal/AP)
Die Suid-Afrikaanse Weerdiens sê 'n kouefront wat die Suidwes-Kaap Dinsdagaand getref het, gaan nog heelwat reën meebring. Nog 'n stadig bewegende kouefront tref die gebied na verwagting laat Woensdagmiddag.
Die weerdiens sê die kouefront gaan ook lei tot sterk wind, veral oor die suidwestelike kusgebiede en gaan na later na die binneland versprei. Wind van tussen 45 km/h en 60 km/h word voorspel, maar kan tot 80 km/h langs die kus toeneem.
Die weerdiens waarsku dit kan skade veroorsaak aan strukture soos informele huise.
Rowwe seetoestande met branders van tussen 4 m en 6 m hoog word tussen Kaap Columbine en Stilbaai voorspel. Dit sal later vanmiddag bedaar. Die weerdiens sê die kombinasie van sterk wind en rowwe see sal die gure weerstoestande langs die kusgebiede vererger.
Ligte tot matige reënval wat van Dinsdagaand in die suidwestelike gebiede van die Wes-Kaap verwag is, gaan na verwagting teen vandag na die Weskus-distrik en kusgedeelte van die Tuinroete versprei terwyl die front ooswaarts beweeg.
Die verwagte tweede front gaan Woensdag lei tot bestendige reënval oor die suidwestelike gebiede van die provinsie. Die weerdiens waarsku inwoners van dié gebiede teen oorstromings.
Geen reën word in hierdie stadium vir die sentrale en oostelike provinsies voorspel nie, behalwe die westelike gebiede van Limpopo wat 'n paar middagdonderbuie kan verwag.
Die reënweer in die Wes-Kaap sal Donderdag begin wyk, met enkele buie langs die suidkus wat nog tot môreaand verwag word.
Die sentrale en sentraal-oostelike provinsies kan donderstorms in die middag verwag.
Munisipale amptenaar vas vir bedrieglike kaarttransaksies
Covid-19-statistieke: Net minder as duisend nuwe gevalle
Ai, hoe geniet ek hierdie reënweer! Met die windjie wat nie te sterk stoot nie, smaak 'n koppie koffie vorentoe. Ons verwelkom hierdie reën.